  Виталий Пронин Вотка ёросысь Пихтовка черкогуртын «Вуоноысь гурт» проектъя бадӟым лэсьтӥськон йылаз-пумаз вуэ ни. Со сярысь Москваын ортчем Улосъёсысь социальной удысын выльдӥськонъёсъя 4-тӥез форум дыръя мадиз Удмуртиысь Гурт удысъя но сиён-юонъя министр Ольга Абрамова. Улосъёс гуртъёссэс кин кызьы быгатэ азинтыны тырше — котькудӥзлэн аслаз проектэз. Кылсярысь, 6 сюрс проектъёс улонэ пыӵазы ни. Туэ гуртъёсты ӝутыны федерал бюджетысь ог 40 миллиард манет висъяськиз, со 30 ужан инты усьтыны луонлык сётоз. Туспуктэм "Пихтовка" рыбхозлэн "ВКонтакте" бамысьтыз— Шаерамы 1 сюрс 964 гуртъёс, — форуме пыриськисьёслы вераз Ольга Абрамова. — Котькудзэ улӥсьёслы кельшымон карыны чакласькомы, городэн вожвылъяськыны мед быгатозы. Адямиослэсь гурт шоры учконзэс воштэммы потэ. Туэ Пихтовка черкогуртэз выльдыны кутскимы. Татын пуктӥське цифровой фельдшер-акушер пункт, лэсьтӥське стадион, тупатъямын ни школа но нылпи сад, быдэсак воштӥськомы сюрессэс. Малы быръемын та черкогурт? Отын чорыг вордонъя Россиысь огез кужмоез предприятие ужа — «Пихтовка» хозяйство. Со ачиз но лэсьтӥськонэ пыриське, ужасьёсызлы бадӟым уждун тыре, пӧртэм льготаосын юрттэ, ялан азинске. Чорыг будэтэменыз Китаез кельтыны медэ. Экспертъёс огкылэ вуизы: таӵе проектъёсты мукет улосъёсын но пыӵатоно. Куд-ог дыръя угось гуртэ кыӵе ке одӥг объект ӝуто но буйгало, нош Пихтовкаын быдэс гуртэз выльдо. Ольга Абрамова пусъемъя, 2022-тӥ арын «Вуоноысь гурт» проектъя эшшо 10 гуртэз ӝутыны чакламын. Быръёзы со гуртъёсты, кытын предприятиос зол ужало. Елена Сараматова Теги: Воткинск вуоноысьгурт пихтовка  